SKRIFTLIG FORESPØRGSEL P-0029/03

af Monica Frassoni (Verts/ALE) til Kommissionen

(14. januar 2003)

Om: Udbud vedrørende anlæg af den automatiske letvægtsmetro i Brescia, Italien

Brescia Kommune har i nogle år programmeret anlæg af en letvægtsmetro på sit eget område. Efter forskellige begivenheder i forbindelse med indsamlingen af de nødvendige midler godkendte Brescias kommunalråd med beslutning nr. 137 af 26.7.1999 og nr. 65 af 31.3.2000 vedtagelsen af dette projekt og betroede kommunalvirksomheden ASM (nu Brescia Mobilità) tilrettelæggelsen af udbuddet.

Den 20. april 2000 offentliggjorde ASM licitationsbekendtgørelsen(1) i De Europæiske Fællesskabers Tidende om anlæg af metroen, som omfattede opførelse af en strækning på ca. 18 km med 23 stationer, og der var fastsat en fast udbudspris på 1130 mia. lire svarende til ca. 583 596 296 EUR, hvilket svarer til 32,4 mio. EUR/km.

I september 2001 vedtoge kommunalrådet at ændre metroens linjeføring, og at næsten hele banen skulle graves ned.

Den 19. oktober 2001, som var den fastsatte frist for indgivelse af bud, havde kun den gruppe, som blev til Ansaldo og omfattede Breda, Astaldi Necso, indgivet det tekniske/økonomiske bud.

Den 7. marts 2002 blev kuverten med det økonomiske bud åbnet, som viste sig at svare til 583 mio. EUR.

På mødet den 16. december 2002 godkendte Brescias Kommunalråd finansieringsplanen for anlæg af metroen, som fastsatte den nye kontraktpris til 562 mio. EUR og fastsatte en væsentlig ændring i banens udstikning, der som helhed blev reduceret til 13,7 km med 18 stationer og gav Brescia Mobilità (ASM's efterfølger) mandat til at affatte kontrakten med tilbudsgiverne.

På grundlag af Kommunalrådets rådslagning stiger de gennemsnitlige omkostninger ved projektets gennemførelse derfor fra 32,4 mio. EUR/km i udbuddet til 41 mio. EUR/km, dvs. en forhøjelse på over 26,5 %.

Affattelsen af kontrakten med tilbudsgiverne, som Ansaldo står i spidsen for, skal finde sted medio februar.

Finder Kommissionen ikke, at den væsentlige ændring i det projekt, der skal gennemføres, i forhold til det, der var fastsat i udbuddet, og at fastsættelse af en ny pris mellem tilkender og entreprenør (med en forhøjelse på 26,5 % pr. km, der skal anlægges) inden kontraktens affattelse, krænker reglen om tildeling af offentlige arbejder efter de procedurer, som er anført i udbuddet, og at betingelserne for en loyal konkurrence inden for Fællesskabet derfor ikke respekteres, hvorved den eneste gruppe, der deltager i udbuddet, ulovligt begunstiges, i betragtning af den manglende mulighed for, at andre potentielle erhvervsdrivende kan fremsætte egne bud?

Finder Kommissionen endvidere ikke i betragtning af den nært forestående affattelse af kontrakten, at det er presserende og absolut nødvendigt at meddele de kompetente italienske myndigheder denne uregelmæssighed for hurtigst muligt at opklare de omtalte forhold?

(1) Begrænset udbud (protokol nr. 158 af 17.3.1995, ændret ved protokol nr. 525 af 25.11.1999).

Svar afgivet på Kommissionens vegne af Frederik Bolkestein

(3. februar 2003)

Kommissionen er ikke i stand til ud fra de foreliggende oplysninger at bedømme, om de procedurer, som ordregiveren Brescia Mobilità har fulgt ved tildelingen af den offentlige kontrakt for anlæggelsen af en automatisk letvægtsmetro i Brescia, er i strid med fællesskabsretten om offentlige kontrakter.

Under alle omstændigheder vil Kommissionen øjeblikkeligt, bl.a. eftersom kontrakten skal affattes i meget nær fremtid, som det ærede medlem anførte, udbede sig alle de oplysninger fra de italienske myndigheder, som er nødvendige for at vurdere, om fremgangsmåderne ved indgåelse af den nævnte kontrakt er i overensstemmelse med fællesskabsretten. Hvis det efter undersøgelse af oplysningerne skulle vise sig, at procedurerne er i strid med fællesskabsretten på området, vil Kommissionen drage de nødvendige konsekvenser i henhold til EF-traktaten.